《斑石枕联句》
宋代·黄庶

斸得西山骨，磨砻露斑驳。
凝结一何怪，形模万难学。
直疑彩云根，又讶紫珉璞。
中瘦皱蛟腹，外文灼龟壳。
冷剖清泉肝，{左禾右总}搘老鳌脚。
坚方君子性，清纯圣人朴。
有气当补天，无霞应并瑴。
定渍盘古苔，想漏神农药。
堪作梦寐宝，尤是炎蒸托。
眠月病头愈，横风酲肺濯。
珊瑚侈可唾，陶甄脆堪扑。
夜深魇鬼惊，昼冷诗魔愕。
首惬无俗梦，心清去烦恶。
蕲簟方敢友，蜀筇良可攫。
何必檄愈风，何必文驱瘧。
质任儿女嗤，顽宜僮仆谑。
枕流固迂诞，籍糟徒落魄。
润生审将雨，辉发疑有珏。
髑髅庄生狂，虎魄宋武薄。
欲鑱中郎铭，文章体犹弱。
欲秘淮南书，神仙志非乐。
我疑混沌矿，谁与砻窍凿。
可作甘寝舆，华胥诣冥寞。
子道足施为，我拙困婴缚。
已谋其巾履，行当老蒿藿。
子其乞我归，终焉卧云壑。
嗜好我已癖，须求子虽悫。
毡旧王固惜，瓢陋颜不博。
异时一经子，便当千金橐。
客退独摩拂，卧送山月落。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。